b'\n_START_ARTICLE_\nIvan Lah\n_START_SECTION_\n\xc5\xbdivljenje\n_START_PARAGRAPH_\nLah je \xc5\xa1tudiral slavistiko, klasi\xc4\x8dno filologijo, filozofijo in pedagogiko v Pragi, kjer je leta 1910 doktoriral. Med letoma 1911 in 1914 je opravljal delo \xc4\x8dasnikarja pri liberalnih listih Jutro in Dan. Med prvo svetovno vojno je bil sprva zaradi naprednih nazorov zaprt in interniran, kasneje je bil vojak na ruski fronti, kjer je bil tudi ranjen. Po kon\xc4\x8dani vojni se je zaposlil kot profesor na mestni \xc5\xbeenski gimnaziji v Ljubljani.\n_START_SECTION_\nDelo\n_START_PARAGRAPH_\nKot pisatelj se je Lah zgledoval pri razli\xc4\x8dnih avtorjih. Sprva je pisal novele pod vplivom ruskih romantikov in realistov, pod Cankarjevim vplivom pa impresionisti\xc4\x8dne \xc4\x8drtice in novele o \xc5\xbeenskih likih. Gojil je tradicionalno zgodovinsko povest in roman v Jur\xc4\x8di\xc4\x8devem slogu iz \xc4\x8dasov tur\xc5\xa1kih vpadov na Slovensko ozemlje ter gradil like iz obdobja Ilirskih provinc._NEWLINE_Lah je bil tudi pomemben prevajalec iz \xc4\x8de\xc5\xa1kega jezika. Pripravil je izbor \xc4\x8de\xc5\xa1ke lirike \xc4\x8ce\xc5\xa1ka antologija (1922) (COBISS), prvi prevedel poeti\xc4\x8dno povest Maj (1911) in \xc4\x8ce\xc5\xa1ke pravljice (1922) (COBISS)._NEWLINE_Dr. Lah je bil tudi med pobudniki in ustanovitelji Slovenskega marionetnega gledali\xc5\xa1\xc4\x8da in je zanj napisal prvo slovensko lutkovno igrico Snegulj\xc4\x8dica (COBISS), prvi\xc4\x8d uprizorjeno leta 1920.'